ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0356/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (22 Φεβρουαρίου 1996)

Θέμα: Διαρθωτικά ταμεία και απασχόληση

Το Ευρωπαϊκό Συμβούλιο που συνήλθε στη Μαδρίτη τον Δεκέμβριο του 1995 δήλωνε ότι «η εκμετάλλευση των διαρθρωτικών ταμείων κατά την περίοδο 94-99 προϋποθέτει την συμβολή στην εφαρμογή των προτεραιοτήτων του Essen»

Σκοπεύει να υποβάλει κάποια πρωτοβουλία η Επιτροπή η οποία να επιτρέπει την αξιολόγηση της συμβολής των διαρθρωτικών ταμείων στη δημιουργία θέσεων απασχόλησης στην Ευρωπαϊκή Ένωση;

Απάντηση του κ. Flynn εξ ονόματος της Επιτροπής (11 Απριλίου 1996)

Η Επιτροπή μελετά τη σύνταξη ανακοίνωσης, εντός των προσεχών μηνών, προς το Συμβούλιο και το Κοινοβούλιο σχετικά με το θέμα των κοινοτικών διαρθρωτικών πολιτικών και της απασχόλησης. Αυτό το έγγραφο θα απογράψει τις διάφορες πηγές μέσω των οποίων τα διαρθρωτικά ταμεία επηρεάζουν την απασχόληση και θα παρουσιάζει τους προσανατολισμούς για την ενίσχυση αυτών των δεσμών στο πλαίσιο των υφιστάμενων προγραμμάτων.

Από τις πρώτες εκτιμήσεις φαίνεται ότι οι διαρθρωτικές παρεμβάσεις θα συμβάλουν στη στήριξη 1,2 εκατ. θέσεων εργασίας στις περιοχές του στόχου 1 για την περίοδο 1994-1999. Εξάλλου, η ανάλυση των ενιαίων εγγράφων προγραμματισμού για τις ζώνες των στόχων 2 και 5β προσφέρουν, με βάση τις πληροφορίες που έδωσαν τα κράτη μέλη, εκτίμηση της επίδρασης αυτών των παρεμβάσεων που ανέρχεται αντίστοιχα σε 580.000 και 518.000 θέσεις εργασίας που στηρίζονται κατά την περίοδο προγραμματισμού.

Αυτά τα στοιχεία, εντούτοις, πρέπει να εξετάζονται με προσοχή, λαμβάνοντας υπόψη την έλλειψη κοινής μεθοδολογικής βάσης σχετικά με το μέτρο της επίδρασης των ταμείων στην απασχόληση. Γι' αυτό το λόγο και με στόχο την αξιολόγηση του φάσματος των υφιστάμενων μεθόδων υπολογισμού της επίδρασης των πολιτικών στην απασχόληση, λαμβάνοντας υπόψη τα πλεονεκτήματα και τα μειονεκτήματά τους, δημοσιεύθηκε μελέτη και τεχνικό εγχειρίδιο μέσω του προγράμματος Means (μέθοδοι αξιολόγησης των ενεργειών διαρθρωτικής φύσης) που άρχισε το περασμένο έτος η Επιτροπή. Οι εργασίες αυτής της μορφής θα συνεχιστούν και το 1996. Το εγχειρίδιο ιδιαίτερα είναι χρήσιμο σε εκείνους οι οποίοι πρέπει να μελετήσουν και να αξιολογήσουν την επίδραση των μέτρων στην απασχόληση.
ΓΡΑΠΤΗ ΕΡΩΤΗΣΗ P-0897/96 υποβολή: Ernesto Caccavale (UPE) προς την Επιτροπή (11 Απριλίου 1996)

Θέμα: Η κατάσταση στον τομέα της τομάτας που προορίζεται για βιομηχανική μεταποίηση

Από της περιόδου εσοδείας 1985-1986 έως σήμερα και εξαιρέσει της περιόδου 1992-1995, η οποία χαρακτηριζόταν από το καθεστώς του κατωφλιού, ο συγκεκριμένος τομέας διέπεται από ένα καθεστώς εθνικών ποσοστώσεων που περιλαμβάνουν ποσότητες για τρεις βιομηχανικούς περιορισμούς, οι οποίες χορηγούνται στις βιομηχανίες επί τη βάσει της ποσότητας που μεταποιήθηκε κατά τις τρεις προηγούμενες περιόδους.

Το σύστημα αυτό, το οποίο έχει το πλεονέκτημα ότι ούτως αποφεύγονται τα πλεονάσματα παραγωγής που παρατηρήθηκαν κατά τα μέσα της δεκαετίας 1980, έχει όντως αφαιρέσει από τις ενώσεις παραγωγών την διαπραγματευτική δυνατότητα, διότι οι παραγωγοί για να πωλήσουν το προϊόν είναι υποχρεωμένοι να το διαθέτουν στις βιομηχανίες που έχουν τις ποσοστώσεις, ακόμη και όταν αυτές αποτελούν στοιχείο που αναστατώνει και επιφέρει σύγχυση στον τομέα.

Δεν πιστεύει η Επιτροπή ότι δεν μπορεί να αναβάλλει πλέον μία αναμόρφωση των κανόνων που διέπουν τη μεταποίηση της τομάτας, ιδίως όσον αφορά τρεις σημαντικές πτυχές της κοινοτικής νομοθεσίας, δηλαδή:

1. τη μεταβίβαση των ποσοστώσεων στους αγρότες-παραγωγούς;

2. μία αύξηση της κοινοτικής ποσοστώσεως από 65 εκατομμύρια σε 75 εκατομμύρια στατήρες (εκατόκιλα), έχοντας υπόψη ότι προσχώρησαν νέα κράτη μέλη στην Ένωση και ότι υπάρχει τάση προς αύξηση της καταναλώσεως;

3. μία αναθεώρηση των εν ισχύι τριών προορισμών σε επίπεδο βιομηχανίας (τομάτες, αποφλοιωμένες τομάτες και συμπυκνωμένη τομάτα);

Απάντηση του κ. Fischler εξ ονόματος της Επιτροπής (26 Απριλίου 1996)

Η Επιτροπή στην πρότασή της σχετικά με τη μεταρρύθμιση της κοινής οργάνωσης αγοράς στον τομέα των μεταποιημένων προϊόντων με βάση τα οπωροκηπευτικά ((ΕΕ C 52 της 21.02.1996.)), προβλέπει, όσον αφορά τη μεταποιημένη τομάτα:

1. τη διαχείριση της ποσόστωσης παραγωγής και της ενίσχυσης στην παραγωγή μέσω των βιομηχανιών μεταποίησης όπως πρόκειται στην προκειμένη περίπτωση. Κάθε άλλη λύση που συνεπάγεται, κυρίως, τη μεταβίβαση των ποσοστώσεων στους αγρότες-παραγωγούς, οι οποίοι είναι πολυάριθμοι και σε διάφορα μέρη, θα καταστούσε αδύνατη τη διαχείριση του συστήματος και, κατά συνέπεια, μη αποτελεσματικό το εν λόγω σύστημα 7

2. τη διατήρηση της ποσόστωσης στο σημερινό της επίπεδο. Πράγματι, η διεύρυνση της Κοινότητας δεν δύναται να αποτελεί επιχείρημα για αύξηση της κοινοτικής ποσόστωσης 1 εκατ. τόνων, διότι τα νέα κράτη μέλη εφοδιάζονταν ήδη, ευρέως, από την Κοινότητα 7

3. τη διατήρηση τριών ομάδων προϊόντων, δηλαδή συμπυκνωμένες τομάτες, αποφλοιωμένες τομάτες και άλλα προϊόντα με βάση την τομάτα. Η κατάργηση της τρίτης ομάδας των προϊόντων θα έπληττε, κυρίως, τις βιομηχανίες μεταποίησης των αποφλοιωμένων τοματών που παρασκευάζουν άλλα προϊόντα με βάση τις αποφλοιωμένες τομάτες 7
ΓΡΑΠΤΗ ΕΡΩΤΗΣΗ E-1065/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Θέσπιση εναλλακτικής εθελοντικής υπηρεσίας για τους νέους της Ευρώπης

Δοθέντος ότι η Επιτροπή ενέκρινε στα τέλη Ιανουαρίου την έκθεση της κ. Cresson σχετικά με τη θέσπιση εναλλακτικής εθελοντικής υπηρεσίας για τους νέους της Ευρώπης, θα μπορούσε να μας πληροφορήσει με ποιό τρόπο εφαρμόζεται το πρότυπο σχέδιο που τότε ανακοινώθηκε και το οποίο προέβλεπε τη συμμετοχή στη φάση αυτή 2500 νέων, και να μας παράσχει λεπτομερή στοιχεία για τη διαδικασία επιλογής τους, τον τόπο προορισμού και τα καθήκοντα που θα αναλάβουν;

Κοινή απάντηση της κας Cresson εξ ονόματος της Επιτροπής στις γραπτές ερωτήσεις E-0888/96 και E-1065/96 (28 Μαΐου 1996)

Η Επιτροπή εισήλθε πλέον στη φάση εφαρμογής της δοκιμαστικής δράσης της ευρωπαϊκής εθελοντικής θητείας για τους νέους, η οποία αρχίζει αυτό το έτος, χάρη κυρίως στην υποστήριξη του Κοινοβουλίου.

Η Επιτροπή εντόπισε σειρά δικτύων τα οποία θα υποδεχτούν 50 περίπου νέους εθελοντές σε καινότομες δραστηριότητες εθελοντικής θητείας σε διάφορους προκαθορισμένους τομείς (προστασία του περιβάλλοντος, πολιτισμικές δραστηριότητες και εθελοντική θητεία, συμμετοχή των νέων σε μειονεκτούντες κύκλους διακρατικών ενεργειών εθελοντικής θητείας). Εξάλλου, στο τέλος του μήνα Ιουνίου 1996 θα λάβει χώρα επιλογή σχεδίων, βάσει των σχεδίων που υπέβαλαν οι ευρωπαϊκές οργανώσεις εθελοντικής θητείας. Τέλος η Επιτροπή οργανώνει, με τα εθνικά γραφεία του προγράμματος «Νεολαία για την Ευρώπη», επιλογή σχεδίων σε αποκεντρωμένο επίπεδο, τα αποτελέσματα της οποίας θα καταστούν γνωστά το φθινόπωρο 1996.

Η Επιτροπή έδωσε το γενικό πλαίσιο σε ό,τι αφορά τις δραστηριότητες οι οποίες είναι κατάλληλες να ενταχθούν στο πλαίσιο αυτής της δράσης, μέσω του εγγράφου εργασίας της «προσανατολισμοί για την ευρωπαϊκή εθελοντική θητεία των νέων» ((Έγγρ. SEC(95) 2268. )) το οποίο απεστάλη για ενημέρωση στο Κοινοβούλιο. Η φύση των προτεινόμενων ενεργειών στους εθελοντές θα εξαρτηθεί προφανώς εν μέρει από τις προσφορές για υποδοχή νέων, τις οποίες θα εγκρίνει η Επιτροπή. Η Επιτροπή συμμερίζεται τη γνώμη του αξιότιμου βουλευτή για το ενδιαφέρον ενδεχόμενης συμπερίληψης ορισμένων ενεργειών που δημιουργούν προσβάσεις στις νέες τεχνολογίες στο πλαίσιο της δοκιμαστικής δράσης, εφόσον τα σχέδια αυτά εισέρχονται στο γενικό πλαίσιο όπως περιγράφεται παραπάνω.

Η Επιτροπή θέσπισε την αρχή να συμμετέχουν στην ευρωπαϊκή εθελοντική θητεία όλοι οι νέοι οι οποίοι ενδιαφέρονται να συμμετάσχουν σ' αυτή τη δράση, χωρίς καμία διάκριση. Στην παρακολούθηση και στην αξιολόγηση της δράσης, η Επιτροπή θα δώσει ιδιαίτερη προσοχή στην ανάλυση της συμμετοχής των νέων από διάφορα κράτη μέλη, ομάδες ηλικιών, φύλων και κοινωνικών κύκλων. Εξάλλου, θα αναπτυχθούν θετικά μέτρα για να διευκολυνθεί η συμμετοχή των λιγότερο ευνοουμένων νέων σ' αυτή τη δράση.
ΓΡΑΠΤΗ ΕΡΩΤΗΣΗ E-0773/96 υποβολή: Freddy Blak (PSE) προς την Επιτροπή (1 Απριλίου 1996)

Θέμα: Αύξηση των επαγγελματικών ασθενειών

Νέα στοιχεία της Arbejdsskadestyrelsen (Yπηρεσία Επαγγελματικών Ασθενειών και Εργατικών Ατυχημάτων) στη Δανία δείχνουν ότι έχει αυξηθεί ο αριθμός των ασθενειών που σχετίζονται με τις συνθήκες εργασίας. Κατά τα τελευταία πέντε χρόνια, ο αριθμός των δηλωμένων ασθενειών αυξήθηκε κατά 3.000 και πλέον. Οι δανοί εργαζόμενοι υποφέρουν κυρίως από ακουστικά και δερματολογικά προβλήματα, αν και στις στατιστικές κυριαρχούν ακόμη και τα προβλήματα που αφορούν την πλάτη, τους ώμους και το λαιμό. Κατά την ίδια περίοδο σημειώθηκε αύξηση του αριθμού των δηλωμένων εργατικών ατυχημάτων.

Έχουν διεξαχθεί έρευνες σε ευρωπαϊκό επίπεδο που να εμφανίζουν την ίδια τάση; Έχουν γίνει ευρωπαϊκές μελέτες προκειμένου να διαπιστωθούν τα αίτια της αύξησης των προβλημάτων υγείας που σχετίζονται με την εργασία; Τέλος, προτίθεται η Επιτροπή να υποβάλει πρόταση οδηγίας για το συγκεκριμένο θέμα;

Απάντηση του κ. Flynn εξ ονόματος της Επιτροπής (22 Μαΐου 1996)

Η Επιτροπή δίνει τη μέγιστη σημασία στη βελτίωση της ασφάλειας και της υγείας στον εργασιακό χώρο ώστε να μειωθεί ο αριθμός των εργατικών ατυχημάτων και των επαγγελματικών ασθενειών.

Από το 1978 και μετά, η Επιτροπή έχει υλοποιήσει τέσσερα προγράμματα δράσης στον τομέα αυτό, το τέταρτο (1996-2000) ((COM (95) 282. )) από τα οποία συζητείται στο Συμβούλιο.

Ως προς τις στατιστικές, τα στοιχεία που διατίθενται σήμερα στα κράτη μέλη σχετικά με τις επαγγελματικές ασθένειες και τα εργατικά ατυχήματα δεν είναι ομοιόμορφα και συγκρίσιμα, και κατά συνέπεια δεν επιτρέπουν ακόμη τη διεξαγωγή επακριβών αναλύσεων όσον αφορά τις τάσεις. Έτσι, το 1995 ξεκίνησε πειραματικό πρόγραμμα για τη συλλογή στοιχείων σχετικά με τις επαγγελματικές ασθένειες που αναγνωρίζονται στα κράτη μέλη. Ανάλογο εγχείρημα πραγματοποιήθηκε όσον αφορά τα στοιχεία για τα εργατικά ατυχήματα.

Η Επιτροπή θεωρεί ότι η σημερινή νομοθεσία, η οποία βασίζεται στο άρθρο 118Α της συνθήκης ΕΚ, επαρκεί για την αντιμετώπιση των κύριων κινδύνων που σχετίζονται με την ασφάλεια και την υγεία στον εργασιακό χώρο. Δεν προβλέπει καμία ειδική πρόταση οδηγίας σχετικά με τα ζητήματα που έθιξε ο κ. βουλευτής, θα διατηρήσει όμως την κατάσταση υπό έλεγχο.

Στο πλαίσιο της έρευνας της Ευρωπαϊκής Κοινότητας Άνθρακα και Χάλυβα, έχουν χρηματοδοτηθεί πολλά προγράμματα σε συγκεκριμένους τομείς (ιδιαίτερα όσον αφορά τις επαγγελματικές δερματοπάθειες και τα οστεομυϊκά προβλήματα λόγω συνθηκών εργασίας). Παρόμοια προγράμματα έχουν χρηματοδοτηθεί και στο πλαίσιο του προγράμματος ΒΙΟΜΕD.

Ας σημειωθεί, τέλος, ότι κατά τη διάρκεια του 1996 θα συσταθεί ο ευρωπαϊκός οργανισμός για την ασφάλεια και την υγεία στον εργασιακό χώρο στο Μπιλμπάο της Ισπανίας, με στόχο να παρέχει στα κοινοτικά όργανα, στα κράτη μέλη και στους ενδιαφερόμενους κύκλους τις τεχνικές, επιστημονικές και οικονομικές πληροφορίες που είναι χρήσιμες στον τομέα της ασφάλειας και της υγείας στον εργασιακό χώρο και οι οποίες είναι αναγκαίες για να τεθούν οι προτεραιότητες δράσης.
ΓΡΑΠΤΗ ΕΡΩΤΗΣΗ E-0732/96 υποβολή: Reimer Bφge (PPE) προς την Επιτροπή (26 Μαρτίου 1996)

Θέμα: Σημερινή κατάσταση του αλιευτικού στόλου της Ευρωπαϊκής Ένωσης

Η Επιτροπή μπορεί να δώσει πληροφορίες για τη σημερινή κατάσταση του κοινοτικού αλιευτικού στόλου (τόννοι, ιπποδύναμη σε ΚW);

Μπορεί η Επιτροπή να διευκρινίσει ποιο είναι το στάδιο της σύγκλισης των στόχων που έχουν συμφωνηθεί από απόψεως δυναμικού στα κράτη μέλη (σε σχέση με BRT και KW) και ως προς την τήρηση των εν λόγω στόχων;

Η Επιτροπή προτίθεται, σε περίπτωση μη σεβασμού των στόχων δυναμικού σε ορισμένα κράτη μέλη, να διακόψει εν μέρει τα μέσα ενίσχυσης προς την αλιευτική βιομηχανία για να δημιουργήσει επί τέλους ισότητα των ευκαιριών μεταξύ των αλιευτικών στόλων στην Ευρωπαϊκή Ένωση;

Απάντηση της κ. Bonino εξ ονόματος της Επιτροπής (17 Απριλίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου πίνακα ο οποίος περιέχει στοιχεία σχετικά με την σημερινή κατάσταση του κοινοτικού στόλου με ημερομηνία 1η Ιανουαρίου 1996, καταμερισμένη σε αριθμό σκαφών, χωρητικότητα και ισχύ (KW) ανά κράτος μέλος.

Ομοίως, η Επιτροπή διαβιβάζει πίνακα ο οποίος περιλαμβάνει, ανά κράτος μέλος, με ημερομηνία 1η Ιανουαρίου 1995, τη σύγκριση της κατάστασης του κοινοτικού στόλου ως προς τους στόχους των πολυετών προγραμμάτων προγραμματισμού (ΠΠΠ) ΙΙΙ.

Το άρθρο 10 του κανονισμού (ΕΚ) 3699/93 ((ΕΕ L 346 της 31.12.1993. )) υποχρεώνει τα κράτη μέλη να άρουν καθεστώτα ενισχύσεων του αλιευτικού στόλου τα οποία προβλέπουν αύξηση της αλιευτικής προσπάθειας, εφόσον δεν τηρούνται έστω και οι ενδιάμεσοι ετήσιοι στόχοι των ΠΠΠ.
ΓΡΑΠΤΗ ΕΡΩΤΗΣΗ E-0316/96 υποβολή: James Moorhouse (PPE) προς το (27 Φεβρουαρίου 1996)

Θέμα: Χρήση του Συμβιβασμού των Ιωαννίνων στο Συμβούλιο

Το «Συμβιβασμό των Ιωαννίνων» του Μαρτίου 1994 έχει επικαλεσθεί μέχρι σήμερα, σύμφωνα με αναφορές του Τύπου, ένα μόνο κράτος μέλος μία και μοναδική φορά, και συγκεκριμένα το Ηνωμένο Βασίλειο τον Οκτώβριο 1995 σε σχέση με πρόταση της Επιτροπής βάσει της οποίας επιτρέπονταν σε μεμονωμένα κράτη μέλη να αποζημιώνουν τους αγρότες τους για τυχόν εισοδηματική απώλεια ως αποτέλεσμα κινήσεως κεφαλαίων.

Θα μπορούσε να δηλώσει το Συμβούλιο:

1. Πόσα και ποιά κράτη μέλη, και από πόσες ψήφους εκπροσωπούμενα στο Συμβούλιο, αντιτάχθηκαν στην πρόταση αυτή, αρχικά κατά τη διάρκεια της πρώτης συζήτησης και ύστερα τη στιγμή που το ΗΒ επικαλέσθηκε το Συμβιβασμό των Ιωαννίνων;

2. Πόσα και ποιά κράτη μέλη, και από πόσες ψήφους εκπροσωπούμενα στο Συμβούλιο, είτε καταψήφισαν την πρόταση αυτή, είτε απείχαν από την τελική έγκρισή της;

3. Ποιές αλλαγές έγιναν στην πρόταση από τη στιγμή που το ΗΒ επικαλέσθηκε το Συμβιβασμό των Ιωαννίνων μέχρι την τελική έγκριση της πρότασης;

4. Ποιά είναι, εφόσον υπάρχουν, τα πορίσματα του Συμβουλίου από την εμπειρία που αποκομίσθηκε σε ό, τι αφορά την εφαρμογή στην πράξη του Συμβιβασμού των Ιωαννίνων;

Απάντηση (11 Ιουνίου 1996)

Όπως αναφέρει ο αξιότιμος κ. Βουλευτής, είναι ακριβές ότι μέχρι τώρα μόνο μια φορά έχει γίνει επίκληση της απόφασης του Συμβουλίου της 29ης Μαρτίου 1994 σχετικά με τη λήψη απόφασης από το Συμβούλιο με ειδική πλειοψηφία (94/C 105/01), όπως τροποποιήθηκε με την απόφαση της 1ης Ιανουαρίου 1995 (95/C 1/01), αποκαλούμενης κοινώς «συμβιβασμός των Ιωαννίνων», και συγκεκριμένα κατά τη σύνοδο του Συμβουλίου στις 24 και 25 Οκτωβρίου 1995, με την ευκαιρία της έκδοσης του κανονισμού του Συμβουλίου αριθ. 2611/95 για τη δυνατότητα χορήγησης εθνικής αντισταθμιστικής ενίσχυσης για τις απώλειες γεωργικών εισοδημάτων που προκλήθηκαν από νομισματικές διακυμάνσεις σε άλλα κράτη μέλη (ΕΕ αριθ. L 268 της 10.11.1995, σελ. 3).

Όπως αναφέρεται στο δελτίο τύπου του Συμβουλίου αριθ. 10469/95, κατά την έκδοση του εν λόγω κανονισμού, η βρετανική αντιπροσωπεία απέσχε και η ιταλική αντιπροσωπεία ψήφισε εναντίον. Κάθε ένα από τα δύο μέλη του Συμβουλίου αντιπροσωπεύει 10 ψήφους σύμφωνα με το άρθρο 148 παράγραφος 2 της συνθήκης ΕΚ.

Κατά συνέπεια, κατά τη διάρκεια της συνόδου του Συμβουλίου στην οποία έγινε επίκληση της απόφασης της 29ης Μαρτίου 1995, κατέστη δυνατόν να εξευρεθεί λύση στο πρόβλημα που έθεσε το Ηνωμένο Βασίλειο. Κατά τη γνώμη του Συμβουλίου, η εμπειρία αυτή αποδεικνύει ότι η απόφαση αυτή δεν εμποδίζει την ικανοποιητική λειτουργία του Συμβουλίου.
ΓΡΑΠΤΗ ΕΡΩΤΗΣΗ E-0747/96 υποβολή: Giovanni Burtone (PPE) προς την Επιτροπή (26 Μαρτίου 1996)

Θέμα: Αδικαιολόγητη καθυστέρηση έγκρισης του εθνικού προγράμματος Urban για την Ιταλία

Το Τμήμα Κοινοτικών Πολιτικών της Προεδρίας του Συμβουλίου Υπουργών της Ιταλικής Δημοκρατίας σε συντονισμό με τη ΓΔ XVI της Ευρωπαϊκής Επιτροπής, ενέκρινε το Νοέμβριο του 1995 το εθνικό πρόγραμμα Urban και το υπέβαλε για τελική έγκριση στην Επιτροπή προκειμένου να μπορέσουν να αρχίσουν τα λειτουργικά προγράμματα.

Μέχρι σήμερα και μετά από παρέλευση 4 μηνών η Επιτροπή δεν έχει ακόμη εγκρίνει το εν λόγω πρόγραμμα. Υπό το πρίσμα των ανωτέρω ερωτάται η Επιτροπή:

1. Ποιες είναι οι αιτίες της καθυστέρησης εκ μέρους της όσον αφορά την τελική έγκριση του προγράμματος Urban;

2. Δεν θεωρεί ότι αφού επέβαλε καθ' όλη τη διάρκεια της διαδικασίας πολύ αυστηρό χρονοδιάγραμμα και ποιοτικές προδιαγραφές, η σημερινή καθυστέρηση είναι αδικαιολόγητη και συντελεί στο να λαμβάνουν οι πολίτες την εικόνα μιας Κοινότητας ανεπαρκούς και λίαν γραφειοκρατοποιημένης;

3. Δεν θεωρεί ότι η Κοινότητα θα πρέπει να αναλάβει τις βλάβες που προεκλήθησαν στους πολίτες και τις δημόσιες διοικήσεις από τις γραφειοκρατικές χρονοτριβές και τις αντιδικίες μεταξύ των υπηρεσιών της δεδομένου ότι καλή τη πίστη ανελήφθησαν υποχρεώσεις και πραγματοποιήθηκαν πληρωμές εν αναμονή της σίγουρης άμεσης έγκρισης του εθνικού προγράμματος Urban;

Απάντηση της κ. Wulf-Mathies εξ ονόματος της Επιτροπής (24 Μαΐου 1996)

Ο καινοτόμος και πολύπλοκος χαρακτήρας της κοινοτικής πρωτοβουλίας URBAN κατέστησε αναγκαία την εφαρμογή διαρθρωμένης διαδικασίας η οποία αναπτύχθηκε σε διάφορα θεσμικά επίπεδα σε πλήρη συνεργασία με τις ιταλικές αρχές.

Η απαίτηση για εξασφάλιση κοινοτικής προστιθέμενης αξίας καθώς επίσης και η ανάγκη καθορισμού της επιλεξιμότητας των δαπανών και των ενδεδειγμένων μηχανισμών παρακολούθησης και ελέγχου επέδρασαν ως προς το χρόνο της προετοιμασίας.

Ορισμένα θέματα δεν κατέστη δυνατόν να επιλυθούν παρά στα τέλη του Μαρτίου 1996, πράγμα που κατέστησε δυνατή τη σύνταξη οριστικής εκδόσεως του προγράμματος που εγκρίθηκε από την Επιτροπή στις 30 Απριλίου 1996.

Η Επιτροπή υπενθυμίζει ότι η χρονική επιλεξιμότητα των δαπανών για όλες τις ενέργειες που είναι αποδεκτές στο πρόγραμμα, αρχίζει από την ημερομηνία παραλαβής από την Επιτροπή της πρώτης πρότασης για πρόγραμμα.
ΓΡΑΠΤΗ ΕΡΩΤΗΣΗ E-0589/96 υποβολή: Ernesto Caccavale (UPE) προς την Επιτροπή (11 Μαρτίου 1996)

Θέμα: Kανονισμός ΕΤΠΑ για την χρονική περίοδο 1994-1999, Στόχος 1, Αβρούζια (Ιταλία)

- Λαμβάνοντας υπόψη ότι στον τομέα του Κοινοτικού Πλασίου Στήριξης (1994-99) οι συγχρηματοδοτούμενες από το ΕΤΠΑ παρεμβάσεις για την Περιφέρεια των Αβρουζίων ισχύουν αποκλειστικώς και μόνον για τη χρονική περίοδο 1994-96 και ότι οι καθυστερήσεις κατά την έγκριση του επιχειρησιακού προγράμματος είχαν ως αποτέλεσμα και την καθυστέρηση της ανολοκλήρωτης ακόμη δημοσίευσης της προκήρυξης των σχετικών διαγωνισμών,

- λαμβάνοντας υπόψη ότι οι ενισχύσεις προς τις επιχειρήσεις, που προβλέπονται από το πολυπεριφερειακό επιχειρησιακό πρόγραμμα «Άξονας 2 - Βιομηχανία και Υπηρεσίες», θα μπορέσουν να διατεθούν μόνον μετά τη δημοσίευση, εκ μέρους του Υπουργείου Βιομηχανίας, της απόφασης για την εφαρμογή του Νόμου αριθ. 488/92e, δηλαδή όχι πριν από τον Οκτώβριο του 1996,

- λαμβάνοντας υπόψη ότι οι επιχειρήσεις των Αβρουζίων δεν θα μπορούν πλέον να επωφελούνται των φορολογικών ελαφρύνσεων επί των κοινωνικών εισφορών από την 1η Ιανουαρίου 1997,

1. Δεν θα ήταν σκόπιμο να παραταθεί η περίοδος εφαρμογής του επιχειρησιακού προγράμματος σε περίπτωση που προκύψει ότι τα Αβρούζια δεν έχουν ολοκληρώσει το αναπτυξιακό πρόγραμμα, λαμβανομένων υπόψη, κατ' αναλογίαν, των καθυστερήσεων που σημειώθηκαν κατά τις πληρωμές;

2. Δεν νομίζει επίσης η Επιτροπή ότι πρέπει να καθορίσει επαρκώς την κατάσταση των διαρθρωτικών ταμείων βάσει των υποχρεώσεων και πληρωμών, πριν διαγράψει στις 31 Δεκεμβρίου 1996 τα Αβρούζια από τον κατάλογο των περιοχών που πληρούν τα κριτήρια ένταξης στο πλαίσιο του Στόχου 1;

Απάντηση της κας Wulf-Mathies εξ ονόματος της Επιτροπής (23 Απριλίου 1996)

Η διάρκεια της επιλεξιμότητας για την περιφέρεια Abruzzi στο πλαίσιο του στόχου 1 από το 1994 έως το 1996, ορίζεται στους κανονισμούς που αφορούν τα διαρθρωτικά ταμεία ((ΕΕ L 193 της 31.07.1993. )).

Η Επιτροπή γνωρίζει τις καθυστερήσεις στην εφαρμογή του περιφερειακού προγράμματος για την περιφέρεια Abruzzi και πιέζει για να επιταχυνθούν οι αναλήψεις υποχρεώσεων σε περιφερειακό και εθνικό επίπεδο ώστε να επιτραπεί η πλήρης χρησιμοποίηση των διαθέσιμων πιστώσεων. Πρέπει να διευκρινιστεί, ότι κατά τη διάρκεια των δύο επόμενων ετών, δηλαδή 1997 και 1998, μπορούν να πραγματοποιηθούν πληρωμές στο πλαίσιο των προαναφερθέντων αναλήψεων υποχρεώσεων.

Η Επιτροπή θα παρακολουθήσει στενά το θέμα αυτό. Λαμβανομένων υπόψη των καθυστερήσεων στη διαδικασία διαπραγμάτευσης που προηγείται της έγκρισης των περιφερειακών επιχειρησιακών προγραμμάτων, η Επιτροπή μπορεί να αντιμετωπίσει θετικά την αίτηση του κράτους μέλους για παράταση των υφιστάμενων προθεσμιών σχετικά με τις αναλήψεις υποχρεώσεων και τις πληρωμές.
ΓΡΑΠΤΗ ΕΡΩΤΗΣΗ E-0585/96 υποβολή: Μιχαήλ Παπαγιαννάκης (GUE/NGL) προς την Επιτροπή (11 Μαρτίου 1996)

Θέμα: Οι «Κατακόμβες της Μήλου»

Οι «Κατακόμβες της Μήλου», το μοναδικό στο είδος χριστιανικό νεκροταφείο στον ελλαδικό χώρο και αδιατίμητο κομμάτι της κοινής μας ιστορικής και πολιτιστικής ευρωπαϊκής κληρονομιάς, κινδυνεύουν να καταστραφούν, εάν δεν συντηρηθούν, λόγω διάβρωσης του εδάφους. Το μνημείο χρονολογείται μεταξύ του 2ου και 5ου μ.Χ. αιώνα και πρόκειται για ένα συγκρότημα τριών αρχικά ανεξάρτητων σπηλαίων που ενώθηκαν αργότερα μεταξύ τους δημιουργώντας τρεις θαλάμους και έξι διαδρόμους.

Επειδή στο άρθρο 128 της Συνθήκης για την Ευρωπαϊκή Ένωση τονίζεται ιδιαίτερα η διατήρηση και προστασία της πολιτιστικής κληρονομιάς ευρωπαϊκής σημασίας και λαμβάνοντας υπόψη τη δράση της ΕΕ στον πολιτιστικό τομέα, παρά τον επικουρικό της χαρακτήρα και τον πρωταρχικό ρόλο που διαδραματίζει το κράτος μέλος στον εν λόγω τομέα, ερωτάται η Επιτροπή πώς θα αντιμετώπιζε αίτηση από τις αρμόδιες ελληνικές αρχές για ένταξη και χρηματοδότηση σε κάποιο κοινοτικό πρόγραμμα του έργου συντήρησης των κατακομβών της Μήλου και εάν θα μπορούσε, ενδεχομένως, να παράσχει και τεχνική βοήθεια για τη συντήρηση του εν λόγω μνημείου.

Απάντηση της κ. Wulf-Mathies εξ ονόματος της Επιτροπής (6 Μαΐου 1996)

Η Επιτροπή συμμερίζεται την άποψη του Αξιότιμου Μέλους του Κοινοβουλίου όσον αφορά την προστασία των ιστορικών μνημείων της Κοινότητας. Άλλωστε, μνημεία όπως οι κατακόμβες της νήσου Μήλου στην Ελλάδα θα μπορούσαν να αποτελέσουν πόλους τουριστικής έλξης για ορισμένες απομακρυσμένες από την Κοινότητα περιφέρειες, πράγμα το οποίο τους προσδίδει μία ιδιαίτερη διάσταση όσον αφορά την ανάπτυξη των περιφερειών αυτών.

Εναπόκειται, ωστόσο, στις ελληνικές αρχές να προτείνουν μια τέτοιου είδους δράση, είτε, στα πλαίσια του πολυταμειακού λειτουργικού προγράμματος για το Νότιο Αιγαίο 1994-1999, είτε, μέσω του λειτουργικού προγράμματος «Τουρισμός και Πολιτισμός» 1994-1999, είτε στο πλαίσιο της πειραματικής δράσης που αφορά τη διαφύλαξη της πολιτιστικής κληρονομιάς, και ιδιαίτερα των αρχαιολογικών χώρων η οποία ανακοινώνεται στην Επίσημη Εφημερίδα ((EE C 67 της 5.03.1996. )).

Η Επιτροπή θα εξετάσει τη δυνατότητα μιας ενδεχόμενης χρηματοδότησης από τη στιγμή από την οποία θα της υποβληθεί σχετικά αίτηση.
ΓΡΑΠΤΗ ΕΡΩΤΗΣΗ E-1480/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Πορεία του Υποπρογράμματος 3 Κρήτης, Μέτρο 3: «Υποδομές Υγείας - Πρόνοιας» του 2ου ΚΠΣ

Στο μέτρο 3.3 του ΠΕΠ Κρήτης προβλέπονται χρηματοδοτήσεις για Υποδομές Υγείας Πρόνοιας που αφορούν τη δευτεροβάθμια περίθαλψη της Περιφέρειας. Στόχος του Μέτρου είναι η βελτίωση της υποδομής υπηρεσιών υγείας της Κρήτης και της Νοσοκομειακής Υποδομής (κλίνες).

Η κατανομή των χρηματοδοτήσεων προέβλεπε 5.172.000 Ecu για το 1994 και 13.793.000 Ecu για το 1995.

Ερωτάται η Επιτροπή:

1. Τι ποσοστό απορρόφησης υπάρχει για το 1994 και το 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες καθυστέρησης;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.